สวัสดีค่ะอายุ 22-23 ปีค่ะ ที่บริเวณฐานหัวนมมีขุยลอกออกมา มีอาการคันบ้าง มีตุ่มแดงยาวประมาณหนึ่งเซน ถ้าแผลดังกล่าวแห้งจะมีขุยคล้ายสะเก็ดแผลอยู่ค่ะ อาการทั้งหมดเกิดขึ้นประมาณสองอาทิตย์ค่ะ ลองทายาเชื้อราชื่อ คีโตรอล มาราว ๆ อาทิตย์นึง แต่ยังไม่หายค่ะ เลยอยากทราบว่าอาการดังกล่าวคืออะไร และสามารถทายาให้หายได้ไหมคะขอบค่ะ
สวัสดีค่ะ การมีผิวหนังบริเวณฐานหัวนมมีขุยลอก อาจเกิดจาก1. ผิวแห้ง ซึ่งอาจเกิดจากการอาบน้ำร้อน อาบน้ำบ่อย ใช้สบู่ที่รุนแรง หรือฟอกมากไป อากาศหนาว ดื่มน้ำน้อย เป็นต้น ซึ่งทำให้มีอาการคันร่วมด้วยได้ แต่ก็ไม่น่าทำให้เกิดเป็นตุ่มแดงขึ้นมา2. การระคายเคืองจากสารเคมีต่างๆ ทั้งจากสบู่ ครีม โลชั่น น้ำหอม ที่นำมาทาผิว หรือผงซักฟอก น้ำยาซักผ้า น้ำยาปรับผ้านุ่มที่นำมาใช้กับเสื้อชั้นใน เป็นต้น3. โรคผิวหนังอักเสบ seborrheic dermatitis มักเกิดตามผิวหนังที่มีความมัน เช่น ใบหน้าบริเวณหัวคิ้ว ซอกจมูก ไรผม หลังใบหู หน้าผาก หนังศีรษะ ส่วนบริเวณหน้าอกก็สามารถพบได้เช่นกัน แต่ไม่น่าทำให้เกิดเป็นตุ่มแดง4. การติดเชื้อราที่ผิวหนัง เช่น เกลื้อน ซึ่งนอกจากเป็นขุยและสะเก็ดแล้ว จะเห็นผื่นแบบแบนราบ ซึ่งอาจเป็นสีขาว ชมพู แดง หรือน้ำตาล ได้ สำหรับโรคกลาก อาการคันจะเป็นมาก และมีผื่นแบบนูนแดง5. มะเร็งเต้านมชนิดที่เกิดที่ผิวหนังบริเวณหัวนม เรียกว่า Paget disease of the nipple แต่พบได้น้อยมาก และแทบไม่พบในช่วงอายุ 20 ปีในเบื้องต้น ควรงดการทานยารักษาเชื้อราไปก่อน เพราะอาจไม่ใช่เชื้อราก็ได้ และให้งดการใช้ครีม โลชั่น น้ำหอม ทาลงบนผิวของเต้านม ใช้สบู่หรือครีมอาบน้ำที่มีความอ่อนโยน ไม่ควรฟอกถูรุนแรง ไม่ควรอาบน้ำร้อนเกินไป เลือกใช้น้ำยาซักชุดชั้นในที่อ่อนโยน และล้างฟองออกให้หมด ไม่เกา แกะบริเวณที่เป็น หากคันมาก อาจทานยาแก้แพ้แก้คันไปก่อน เช่น cetirizine (เซทิริซีน), chlorpheniramine (CPM), loratadine (ลอราทาดีน) เป็นต้นแต่หากอาการไม่ดีขึ้น ไม่หายไป ก็ควรไปพบแพทย์เพื่อตรวจรักษาค่ะ